Momberg voer aan daar is met bewyse gepeuter | Maroela Media
Vicki Momberg (48), die eiendomsagent wat in die sop beland het oor rassistiese uitsprake, het Maandag in die Randburg-landdroshof vertel hoe daar met die beeldmateriaal wat as bewysstukke gebruik word, gepeuter is.
Dit kom nadat 'n video aan die lig gekom het wat wys hoe Momberg op 3 Februarie 2016 op haar selfoon praat en die k-woord gebruik en vir iemand sê swart mense in Johannesburg is "verskriklik" en sy is keelvol daarvoor.
Die video is geneem oomblikke nadat 'n grypdief haar motorvenster stukkend geslaan het.
"Ek het na die video gekyk en ek voel daar is daarmee gepeuter, alles wat ek gesê het was trauma, ek kan nie verduidelik nie…."
Adv. Joe Davidovitz wat vir Momberg optree het sy kliënt gevra of sy kan onthou dat sy een van die polisiebeamptes 'n klomp rassistiese beledigings toegesnou het. Momberg het geantwoord dat sy nie kan onthou nie.
Sy staan tereg op vier aanklagte van crimen injuria vir haar beweerde uitlatings.
Yusuf Baba, die staatsaanklaer, het aan die hof gesê die media het 'n aansoek gebring dat die verhoor uitgesaai moet word. Momberg het egter gesê sy is glad nie gemaklik om te getuig sou daar kameras teenwoordig wees tydens die hofverrigtinge nie.
Momberg het gesê sy het nie tans 'n vaste adres nie en dat sy by verskillende mense woon. Sy werk nie tans nie. Sy het aangedui sy het 'n matrieksertifikaat, 'n diploma in modeontwerp asook talle sertifikate wat verband hou met die eiendomswêreld.
Toe Davidovitz haar vra hoe sy gevoel het ná die voorval het sy stil geword en begin huil. Die hof het vir 'n wyle verdaag sodat sy kon kalmeer.
Toe die hofverrigtinge voortgesit is, het sy getuig dat sy drie mense onthou, wat 'n wit polisiebeampte insluit, wat haar eerste genader het.
"Hy ['n swart beampte] het my genader asof hy my wil slaan en bly vra wat het gebeur. 'n Klomp mense het my toe gebel," het Momberg gesê.
"Ek het vir hom bly vra of iemand my net huis toe kan neem," Davidovitz het haar toe gevra of sy kan onthou dat sy 10111 gebel het en die operateur beledigings toegesnou het.
"Ek kan nie onthou wat ek gesê het nie, ek was kwaad, ek wou in daardie stadium net hulp gehad het," het Momberg laat hoor. Davidovitz het haar gevra of sy al voorheen die k-woord gebruik het en sy het gesê sy kan nie onthou dat sy dit op 'n daaglike basis gebruik het nie. "Natuurlik is dit 'n neerhalende woord, dis nie deel van 'n beskaafde woordeskat nie," het Momberg gesê.
Davidovitz het haar herinner dat sy die k-woord 'n paar keer in die video en die noodoproep-opname gebruik het. "Kan jy vir die hof sê waarom jy daardie woord gebruik het?"
"Nee, ek kan nie," het sy geantwoord.
Baba het dit aan Momberg gestel dat hoewel sy gesê het sy nie 'n rassis is nie, sy op kamera gevang is waar sy die k-woord 48 keer gebruik het. Momberg het gesê sy voel dat dit oordryf is en blykbaar gelag voordat sy gesê het sy wou nie 'n swart mens naby haar hê nie.
Baba het ook verwys na 'n soortgelyke saak waarin Momberg aangekla en vrygespreek is in Durban toe sy in 2006 gevra het dat enigiemand behalwe 'n swart mens haar help by 'n polisiestasie. Baba het haar gevra oor die 10111-opname en die video en waarom sy sê die staat het glo net sekere video's gekies.
Momberg het gesê na haar opinie is daar met die video gelol. "Ek was 'n slagoffer, ek het al talle traumatiese ervarings gehad en niemand is nog ooit vasgetrek daarvoor nie, ons regstelsel is onregverdig."
Baie makliker om die slagoffer te vervolg as om die misdadigers te vervolg. Ek kan nie onthou of enige iemand wat wit kapitaal of wit boere of kolonialistiese nalatenskap as rede vir hulle woede al ooit vervolg is nie.
Hier lees ek al weer van n rassistiese voorval wat in n hofsaak uitgeloop het van blanke rassisme teenoor swartes. Kan iemand asseblief vir my sê hoeveel voorvalle van swart rassisme teenoor blankes al op n hofsaak uitgeloop het.
Vasbyt meisie , niemand kan wegvat wat jy dink nie,
Geen regverdigheid nie die dag as almal gelyk en regverdig behandel word sal ek weer in die stelsel glo en vertrou
En slegs een enkele sinnetjie, een sin alleen, wat verwys na 'n grypdief wat die oorsaak was van al die drama waarmee sy nou opgeskeep is. Dink enigeen daaraan? As ek hierdie berig geskryf het sou ek uitgebrei het oor wat haar dit laat doen het.